I. Gašparovič, poslanec: (2001-10-23):
Prezentujme sa a hlasujme o tomto návrhu poslancov, pretože fakticky to bol jediný návrh, aby sme o ňom hlasovali. Hlasujeme, panie poslankyne, o procedurálnom návrhu, aby k tomuto bodu bola otvorená rozprava. Nie je to vyjadrená taxatívne v rokovacom poriadku. Nech rozhodne o tom Národná rada. Hlasujeme. (Hlasovanie.) Prezentovalo sa 112 poslancov, za 63 poslancov, proti 18 poslancov, zdržalo sa 23 poslancov, nehlasovali 8. Konštatujem, že Národná rada schválila hlasovaním, že k tomuto bodu bude otvorená rozprava. (Potlesk.) Panie poslankyne, páni poslanci, pretože bola otvorená rozprava, vyhlasujem desaťminútovú prestávku, pretože v súlade s rokovacím poriadkom je možné sa do rozpravy prihlásiť písomne. Nech sa páči. Vytvorí sa na to priestor. Keď sa neprihlásite písomne, dám možnosť prihlásiť sa do rozpravy ústne. Je to v súlade s rokovacím poriadkom. Desaťminútová prestávka. (Hlasy z pléna.) To potom odhla-sujeme. Desaťminútová prestávka. (Prestávka. (Po prestávke.) J. Migaš,  predseda NR SR: Vážené pani poslankyne, vážení páni poslanci, budeme pokračovať v rokovaní 52. schôdze prerokovaním informácie predsedu vlády. Na základe rozhodnutia Národnej rady bola odsúhlasená rozprava k tomuto bodu programu. Panie poslankyne, páni poslanci, žiadam vás, aby ste prišli do rokovacej miestnosti, pretože predtým, ako otvorím rozpravu, je potrebné dať hlasovať ešte o dvoch procedurálnych návrhoch. Jeden znel, aby v rozprave mohol vystúpiť pán Lipár, o tom musí rozhodnúť Národná rada hlasovaním, a druhý, aby bola prečítaná počas rozpravy petícia k tejto otázke, ktorá bola doručená do Národnej rady. Čiže o týchto dvoch návrhoch dám, panie poslankyne, páni poslanci, hlasovať, potom by som otvoril rozpravu. Mám písomne prihlásených a začneme rozpravu k tomuto bodu. Vypnite pána poslanca Cupera, lebo nie je prítomný. Panie poslankyne, páni poslanci, prezentujme sa a budeme hlasovať v takom poradí, ako boli prednesené procedurálne návrhy, aby v rozprave mohol vystúpiť pán riaditeľ VÚJD, to je Výskumný ústav jadrového dozoru, pán Lipár. Prezentujme sa a hlasujme o tomto procedurálnom návrhu. Hlasujeme o procedurálnom návrhu, aby mohol vystúpiť v Národnej rade riaditeľ Výskumného ústavu jadrového dozoru. Hlasujeme. Pán poslanec Benčat, vy ste predniesli tento návrh. Čiže hlasujeme o návrhu pána poslanca Benčata, aby pán riaditeľ VÚJD mohol vystúpiť v Národnej rade k tomuto bodu. (Hlasovanie.) Prítomných je 78 poslancov, za 48, proti 2, zdržalo sa 25,  nehlasovali 3. Tento procedurálny návrh sme schválili, preto žiadam, aby bolo oznámené pánu riaditeľovi, aby prišiel na rokovanie k tomuto bodu a bude môcť vystúpiť v rozprave. Ďalší návrh predniesol pán poslanec Oberhauser, aby bola počas rozpravy prečítaná petícia, ktorá bola doručená do Národnej rady k tomuto bodu. Prezentujme sa a hlasujme o návrhu pána poslanca Oberhausera. Hlasujeme. (Hlasovanie.) Prítomných je 85 poslancov, za 32, proti 11, zdržalo sa 39,  nehlasovali 3. Tento návrh pána poslanca sme neschválili. Vážené panie poslankyne, vážení páni poslanci, otváram rozpravu k tomuto bodu. Písomne sa prihlásili títo poslanci: pán poslanec Robert Fico ako nezávislý, pán poslanec Benčat za klub HZDS a pán poslanec Brocka za KDH. To sú písomne prihlásení za kluby. Ďalej písomne sa do rozpravy prihlásili poslanci Dzurák za SDĽ, Oberhauser za Slovenskú národnú stranu a Peter Bohunický za SDĽ. Otváram rozpravu a prvý prihlásený je pán poslanec Robert Fico. Nech sa páči pán poslanec, máte slovo. Po ňom pán poslanec Ján Benčat za HZDS. Nech sa páči.